Document ID: 32012D0161

KOMMISSIONENS GENNEMFØRELSESAFGØRELSE
af 19. marts 2012
om iværksættelse af en undersøgelse vedrørende effektiv gennemførelse af De Forenede Nationers enkeltkonvention angående narkotiske stoffer i Bolivia, jf. artikel 17, stk. 2, i Rådets forordning (EF) nr. 732/2008
(2012/161/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer fra 1. januar 2009 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007 (1), særlig artikel 17, stk. 2,
efter høring af Udvalget for Generelle Præferencer, og
ud fra følgende betragtninger:
(1)
Den 29. juni 2011 deponerede regeringen i Den Flernationale Stat Bolivia (»Bolivia«) et instrument til opsigelse af FN's enkeltkonvention angående narkotiske stoffer hos FN's generalsekretær. Opsigelsen fik virkning for Bolivia den 1. januar 2012.
(2)
Bolivia har efterfølgende deponeret et instrument til gentiltrædelse af FN's enkeltkonvention angående narkotiske stoffer med forbehold over for den traditionelle brug af kokablade (navnlig til at tygge og til medicinsk anvendelse). Denne anmodning om gentiltrædelse bliver i øjeblikket behandlet af deltagerstaterne.
(3)
Artikel 15, stk. 2, i forordning (EF) nr. 732/2008 giver mulighed for midlertidig tilbagetrækning af den særlige ansporende ordning for bæredygtig udvikling og god regeringsførelse, som er omhandlet i afdeling 2 i kapitel II i nævnte forordning, navnlig hvis de nationale retsforskrifter ikke længere indbefatter de i bilag III opførte konventioner, der er ratificeret i henhold til kravene i artikel 8, stk. 1 og 2, eller hvis disse retsforskrifter ikke er effektivt gennemført. Bolivia blev omfattet af denne ordning ved Kommissionens beslutning 2008/938/EF (2).
(4)
FN's enkeltkonvention angående narkotiske stoffer er opført i del B, punkt 24, i bilag III til forordning (EF) nr. 732/2008.
(5)
Hvis Kommissionen modtager oplysninger, som kan gøre midlertidig tilbagetrækning berettiget, og hvis den skønner, at der er tilstrækkeligt grundlag for en undersøgelse, underretter den Udvalget for Generelle Præferencer og anmoder om konsultationer, jf. artikel 17, stk. 1, i forordning (EF) nr. 732/2008. Efter konsultationerne kan Kommissionen beslutte at iværksætte en undersøgelse, jf. artikel 17, stk. 2.
(6)
Der er behov for at analysere virkningerne af opsigelsen af konventionen for at fastslå, om de berettiger til en midlertidig tilbagetrækning af den særlige ansporende ordning. Derfor er der tilstrækkeligt grundlag for en undersøgelse.
(7)
Der blev afholdt konsultationer med Udvalget for Generelle Præferencer den 27. februar 2012 -
VEDTAGET DENNE AFGØRELSE:
Artikel 1
Kommissionen skal iværksætte en undersøgelse for at fastslå, om opsigelsen af FN's enkeltkonvention angående narkotiske stoffer berettiger til midlertidig tilbagetrækning af den særlige ansporende ordning for bæredygtig udvikling og god regeringsførelse for varer med oprindelse i Bolivia.
Artikel 2
Denne afgørelse træder i kraft på dagen for vedtagelsen.
Udfærdiget i Bruxelles, den 19. marts 2012.

Labels: 0
3
18
5